2-тиркеме

«2-тиркеме

**Контролдук сатып алууну жүргүзүү**

**тартиби**

**1-глава. Жалпы жоболор**

1. Контролдук сатып алуунуy материалдарын жүргүзүүнүн жана тариздөөнүн ушул тартиби Кыргыз Республикасынын Салык кодексинин 127, 129, 130-беренелерине ылайык иштелип чыккан жана контролдук сатып алууну жүргүзүү жана материалдарын тариздөө тартибин аныктайт.

2. Контролдук сатып алуу – контролдук-кассалык машиналардын (мындан ары – ККМ) бар экендигин жана оң экендигин, ошондой эле контролдук кассалык чекти берүүнү текшерүү үчүн товарлардын белгилүү санын сатып алуу же субъекттер менен бүтүмдөрдү түзүү жолу менен ишке ашырылуучу текшерүү методу.

3. Контролдук сатып алуу салык кызматынын органдары тарабынан соода операцияларында же жумуштарды аткарууда жана кызматтарды көрсөтүүдө акчалай эсептешүүлөрдү жүргүзүүдө ККМди колдонуу боюнча салык мыйзамдарынын талаптарын жана тартибин сактоону контролдоо үчүн гана жүргүзүлөт. Контролдук сатып алуу мезгил аралыгы чектелбестен ишке ашырылат жана өзүнчө же рейддик салык контролунун алкагында жүргүзүлүшү мүмкүн.

4. Контролдук сатып алууну дайындоо үчүн негиздер болуп төмөнкүлөр саналат:

1) ыйгарым укуктуу салык органынын маалыматтык системасынын маалыматы боюнча ККМде активдүүлүктүн жоктугу;

2) контролдук-кассалык чектерди чыгарып берүү мезгилинин үзгүлтүктүүлүгү;

3) чоң суммада түшкөн акчага контролдук-кассалык чектерди бир чек менен чыгарып берүү;

4) субъекттин иштөө режиминин аныкталган мезгилинде контролдук-кассалык чектерди минималдык санда чыгарып берүү;

5) ККМди калк үчүн жеткиликсиз жерде колдонуу;

6) жеке жактардын даттануулары.

5. Контролдук сатып алуу салык кызматынын органынын кызмат адамы (мындан ары – кызматкер) же кызматкер тарабынан ыктыярдуу негизде тартылуучу жеке жактар тарабынан жүргүзүлөт.

6. Контролдук сатып алууга тартылган жеке жактын маалыматтары жазма буйруктун жүгүртүлүшүндө көрсөтүлөт.

7. Контролдук сатып алуунун жүрүшүндө сатып алынган товар сатуучуга же даярдоочуга кайтарылып берилген учурда кызматкер товардын түрүн сактоо шартында товар үчүн төлөнгөн сумманы толук кайтарып берүүнү талап кылууга укуктуу.

**2-глава. Контролдук сатып алууну жүргүзүү тартиби**

8. Контролдук сатып алууну жүргүзүү үчүн салык кызматынын органынын жетекчиси же салык кызматынын органынын жетекчиси ыйгарым укук берген адам төмөнкү маалымдаректерди камтыган тиешелүү алып жүрүүчүдө ыйгарым укуктуу салык органы бекиткен форма боюнча жазма буйрукка кол коёт (ырастайт):

1) жазма буйрукту каттоо датасы жана номери;

2) салык кызматынын органынын аталышы;

3) контролдук сатып алууну жүргүзүүгө тартылган салык кызматкеринин фамилиясы, аты, атасынын аты;

4) салык төлөөчүнүн толук аталышы;

5) идентификациялык салык номери (мындан ары − ИСН);

6) контролдук сатып алуунун негизи;

7) контролдук сатып алууну жүргүзүүнүн мөөнөтү.

Контролдук сатып алууну жүргүзүү укугуна жазма буйрук ыйгарым укуктуу салык органынын маалыматтык системасы аркылуу кагаз же электрондук формада таризделет. Электрондук формадагы жазма буйрукка ыйгарым укуктуу салык органынын маалыматтык системасында салык кызматынын органынын жетекчиси же салык кызматынын органынын жетекчиси ыйгарым укук берген адам тарабынан электрондук кол коюлушу (ырасталышы) керек. Аны кагазга басып чыгарууда жетекчинин колу коюлат жана гербдүү мөөрү менен күбөлөндүрүлөт.

9. Жайгашкан жерине келгенден кийин кызматкер же жеке адам жазма буйрукта көрсөтүлгөн субъекттен контролдук сатып алууну жүргүзөт жана субъектке кызматтык күбөлүгүн жана жазма буйруктун түп нускасын таанышуу жана арткы бетине кол коюу үчүн кагаз жүзүндө же таанышуу жана графикалык кол коюу үчүн тийиштүү алып жүрүүчүлөрдө электрондук формадагы жазма буйрукту берет.

10. Субъект жазма буйруктун номерин көрсөтүү же электрондук түрдөгү жазма буйрукта жайгаштырылган QR-кодду колдонуу менен ыйгарым укуктуу салык органынын сайтынын жазма буйруктар бөлүмүндө жазма буйруктун аныктыгын текшерүүгө укуктуу.

11. Жазма буйрук менен таанышуудан баш тарткан учурда жазма буйрукта баш тартуу жөнүндө маалымат бланкта же тийиштүү алып жүрүүчүдө көрсөтүлөт. Жазма буйрук менен таанышуудан баш тартуу контролдук сатып алууну жүргүзүү үчүн тоскоолдук болуп саналбайт.

12. Жазма буйрукту жана кызматтык күбөлүктү көрсөткөндөн кийин кызматкер контролдук сатып алуу учурунда Х-отчетту чыгарууну талап кылат. ККМ жок болгон учурда бул факт Контролдук сатып алуу актысында белгиленет жана контролдук сатып алуунун натыйжалары боюнча Кыргыз Республикасынын Укук бузуулар жөнүндө кодексине ылайык чаралар көрүлөт.

Кызматкер X-отчетту жана/же аралык отчетту алып, субъект менен эмгек мамиледе болгон субъекттин кызыкчылыгында белгилүү аракеттерди жасаган субъект же жеке адам менен бирге (мындан ары – субъекттин жооптуу адамы) ыйгарым укуктуу салык органы бекиткен форма боюнча кассадагы Накталай акча каражаттарынын калдыктарын алуу актысын (мындан ары − Накталай акча каражаттарын алуу актысы) толтуруу менен субъекттин кассасындагы накталай акча каражаттарынын иш жүзүндөгү калдыгын алат, мында накталай түшкөн акча купюра менен көрсөтүлөт жана контролдоо учурунда түшкөн акчанын жалпы суммасы цифра жана жазуу менен чыгарылат. Кассада накталай акча каражаттарынын калдыктарын алууда субъект же субъекттин жооптуу адамы накталай акча каражаттарын эсептейт, ал эми кызматкер Накталай акча каражаттарынын калдыктарын алуу актысын толтурат.

Накталай акча каражаттарынын калдыктарын алуу актысына кызматкер жана субъект же субъекттин жооптуу адамы тарабынан ошол адамдын маалыматтарын көрсөтүү менен кол коюлат. Субъект же субъекттин жооптуу адамы Накталай акча каражаттарынын калдыктарын алуу актысына кол коюудан баш тарткан учурда актыга тартылган калыс-күбөлөр кол коёт. Калыс-күбөлөрдү тартуу мүмкүн болбогон учурда фото-видеого тартуу жүргүзүлөт жана Накталай акча каражаттарынын калдыктарын алуу актысына тапшырылган датасын көрсөтүү менен «Накталай акча каражаттарынын калдыктарын алуу актысына кол коюудан баш тартты, ушул актынын экинчи нускасы тапшырылды» деп жазылат.

13. Эгерде субъект бир объектте бир нече ККМ колдонсо, анда кассалык тартипти контролдоо ар бир ККМ боюнча жүргүзүлөт.

14. Кассадагы накталай акча каражаттарынын калдыктарын алууда кызматкер субъекттин экономикалык иш жүргүзүү үчүн пайдаланган аймагын, жайларын, мүлк объекттерин ККМ аркылуу өткөрүлбөгөн акча каражаттарынын суммасын жашыруу предметинде текшерүүгө укуктуу.

15. Рейддик салык контролу учурунда кассадагы накталай акча каражаттарынын иш жүзүндөгү калдыгы Х-отчетто жана/же орто аралык отчетто көрсөтүлгөн суммалар менен салыштырылат.

16. Эгерде кассадагы накталай акча каражаттары Х-отчетто жана/же орто аралык отчетто көрсөтүлгөн суммадан бир эсептик көрсөткүчтөн чоң болсо, анда ашыкча сумма контролдук-кассалык чектин сатып алуучуга (кардарга) чыгарбоо фактысын ырастоо болуп саналат жана Контролдук сатып алуу актысында сумманы цифра жана жазуу жүзүндө көрсөтүү менен «ашыкча» деген жазуу жазылат, мында субъекттен милдеттүү түрдө түшүнүк кат алынат, ал Контролдук сатып алуу актысына тиркелет.

Кассадагы акча каражаттарынын ашыкча экендиги ырасталган учурда субъект белгиленген ашыкча суммага ККМ аркылуу контролдук-кассалык чекти чыгарууга милдеттүү.

17. Эгерде кассадагы накталай акча каражаттары Х-отчетто жана/же орто аралык отчетто көрсөтүлгөн суммадан аз болсо, анда кем чыгуу фактысы боюнча субъект жетпеген суммага чыгымдарды ырастаган документтерди берүүгө тийиш жана Контролдук сатып алуу актысына сумманы цифра жана жазуу түрүндө көрсөтүү менен «кем чыгуу» деген жазуу жазылат.

18. Эгерде орто аралык отчетто көрсөтүлгөн сумма Х-отчетто көрсөтүлгөн суммадан көп болсо, анда айырманын (ашыкчанын) суммасы контролдук-кассалык чекти чыгарбоо фактысын ырастоо болуп саналат жана Контролдук сатып алуу актысында сумманы цифра жана жазуу жүзүндө көрсөтүү менен «ашыкча» деген жазуу жазылат, мында субъекттен аныкталган ылайык келбөө фактысы жөнүндө түшүнүк кат милдеттүү түрдө талап кылынат, ал Контролдук сатып алуу актысына тиркелет.

Субъект түшүнүк кат берүүдөн баш тарткан учурда Контролдук сатып алуу актысында түшүнүк кат берүүдөн баш тарткандыгы жөнүндө маалымат көрсөтүлөт. Эгерде орто аралык отчетто көрсөтүлгөн сумма Х-отчетто көрсөтүлгөн суммадан аз болсо, анда айырманын суммасы кем чыгууга кирет жана Контролдук сатып алуу актысында сумманы цифра жана жазуу түрүндө көрсөтүү менен «кем чыкты» деп жазылат.

19. POS-терминал жана/же мобилдик банкинг бар болсо, банктык төлөм карточкалары аркылуу төлөнгөн суммалар же мобилдик банкинг аркылуу которуулар боюнча чекте же көчүрмөдө көрсөтүлгөн накталай эмес акча каражаттарынын суммасы Х-отчетто көрсөтүлгөн накталай эмес түшкөн акчага карата салыштырылат.

Эгерде чекте же көчүрмөдө накталай эмес акча каражаттары
Х-отчетто жана/же орто аралык отчетто көрсөтүлгөн суммадан бир эсептик көрсөткүчтөн чоң болсо, анда ашыкча сумма сатып алуучуга (кардарга) контролдук-кассалык чекти чыгарбоо фактысын ырастоо болуп саналат жана Контролдук сатып алуу актысында сумманы цифра жана жазуу түрүндө көрсөтүү менен «ашыкча» деген жазуу жазылат, мында субъекттен милдеттүү түрдө түшүнүк кат талап кылынат, ал Контролдук сатып алуу актысына тиркелет.

Акча каражаттары ашыкча болгон факты ырасталган учурда субъект белгиленген ашыкча суммага ККМ аркылуу контролдук-кассалык чек чыгарууга милдеттүү.

Эгерде чекте же көчүрмөдө накталай эмес акча каражаттары
Х-отчетто жана/же орто аралык отчетто көрсөтүлгөн суммадан аз болсо, анда кем чыгуу фактысы боюнча субъект жетпеген суммага чыгымдарды ырастаган документтерди берүүгө тийиш жана Контролдук сатып алуу актысында сумманы цифра жана жазуу түрүндө көрсөтүү менен «ашыкча» деген жазуу жазылат.

20. ККМди колдонуу талаптарын жана тартибин бузуунун белгиленген түрүнө жараша Контролдук сатып алуу актысына: «ККМди колдонбоо», «чек чыгарбоо», «ККМ оң эмес» деген жазуулар жана кассада Накталай акча каражаттарын алуу актысы тиркемеси жөнүндө маалыматты же субъекттин түшүнүк кат берүүдөн баш тартуусу тууралуу маалымат киргизилет.

21. Белгиленген бузуулардын негизинде Кыргыз Республикасынын Укук бузуулар жөнүндө кодексине ылайык бузуунун конкреттүү түрүн көрсөтүү менен протокол түзүлөт.

Протоколго кол коюудан баш тарткан же рейддик салык контролу өткөрүлгөн жерде катталган салык төлөөчү же салык өкүлү жок болгон учурда протокол ыйгарым укуктуу салык органынын маалыматтык системасында көрсөтүлгөн субъекттин маалыматтарын чагылдыруу менен «укук бузуу фактысы менен макул эмес» деген белги коюу менен түзүлөт жана укук бузуу жөнүндө ишти кароонун убактысы жана орду дайындалгандыгы жөнүндө билдирүү менен бирге тапшырылат же почта аркылуу жөнөтүлөт. Бул учурда иштин материалдары укук бузуулар жөнүндө ишти кароо боюнча комиссияга берилет.

22. ККМ бузук болгон учурда Кыргыз Республикасынын бухгалтердик эсеп жөнүндө мыйзамдарына ылайык эсеп жүргүзүүчү адамдарды кошпогондо, жеке ишкерлердин сатып алууларын жана сатууларын эсепке алуу квитанциялардын бланктарын эсепке алуу китебинде жүргүзүлөт.

ККМ бузулган учурга карата квитанциялардын бланктары жана квитанциялардын бланктарын эсепке алуу китеби колдонулбай калган учурда Контролдук сатып алуу актысында тиешелүү жазуу көрсөтүлөт жана Кыргыз Республикасынын Укук бузуулар жөнүндө кодексине ылайык протокол түзүлөт.

23. Товарларды, жумуштарды жана кызмат көрсөтүүлөрдү эсепке алуунун программалык каражаттарын пайдаланууда, ошондой эле
Х-отчеттон тышкары, накталай эмес эсептешүүлөрдө кызматкер субъекттен товарларды, жумуштарды жана кызмат көрсөтүүлөрдү эсепке алуунун программалык каражаттары аркылуу түзүлүүчү орто аралык отчетту, РОS-терминалда түзүлүүчү орто аралык чекти жана/же банктык төлөм карталары же мобилдик банкинг аркылуу которуу аркылуу төлөнгөн суммалар боюнча мобилдик банкингден көчүрмөнү Х-отчетко карата накталай эмес акча каражаттарын салыштыруу үчүн чыгарууну талап кылат.

24. Субъект кызматкерге Х-отчетту жана/же орто аралык отчетту жана/же РОS-терминалдын чегин берүүдөн баш тарткан учурда Х-отчетту жана/же орто аралык отчетту берүүдөн баш тартуу жөнүндө маалымат Контролдук сатып алуу актысында көрсөтүлөт. Ошондой эле ыйгарым укуктуу салык органы бекиткен форма боюнча Тоскоолдук көрсөтүү актысы түзүлөт, анда X-отчетту жана/же орто аралык отчетту бербөө менен чагылдырылган кызматкердин мыйзамдуу талаптарын аткарбоо фактысы көрсөтүлөт.

Тоскоолдук көрсөтүү актысына кызматкер жана субъект же субъекттин жооптуу адамы ошол адамдын маалыматтарын көрсөтүү менен кол коёт. Субъект же жооптуу адам Тоскоолдук көрсөтүү актысына кол коюудан баш тарткан учурда актыга тартылган калыс-күбөлөр кол коёт. Калыс-күбөлөрдү тартуу мүмкүн болбогон учурда фотовидео тартуу жүргүзүлөт жана Тоскоолдук көрсөтүү актысына тапшыруу датасын көрсөтүү менен «Тоскоолдук көрсөтүү актысына кол коюудан баш тартты, ушул актынын экинчи нускасы тапшырылды» деп жазылат.

Бул актынын негизинде салык кызматынын органдарынын кызматкерлеринин ККМге жана товарларды эсепке алуунун программалык каражаттарына жеткиликтүүлүгүнө тоскоолдук көрсөтүү фактысы боюнча Кыргыз Республикасынын Укук бузуулар жөнүндө кодексине ылайык протокол түзүлөт.

Протоколго кол коюудан баш тарткан же рейддик салык контролу өткөрүлгөн жерде катталган салык төлөөчү же салык өкүлү жок болгон учурда протокол ыйгарым укуктуу салык органынын маалыматтык системасында көрсөтүлгөн субъекттин маалыматтарын чагылдыруу менен «укук бузуу фактысы менен макул эмесмин» деген белги коюу менен түзүлөт жана укук бузуулар жөнүндө ишти кароонун убактысы жана орду дайындалгандыгы жөнүндө билдирүү менен бирге тапшырылат же почта аркылуу жөнөтүлөт. Бул учурда иштин материалдары укук бузуулар жөнүндө ишти кароо боюнча комиссияга өткөрүп берилет.

**3-глава. Контролдук сатып алуунун жыйынтыгын тариздөө жана карап чыгуу**

25. Накталай акча каражаттарынын калдыктарын алгандан кийин кызматкер ыйгарым укуктуу салык органы бекиткен форма боюнча таризделген Контролдук сатып алуу актысын тариздейт, анда милдеттүү түрдө төмөнкүлөр көрсөтүлөт:

1) контролдук сатып алууну жүргүзгөн датасы, орду, убактысы;

2) кызматкердин аты-жөнү жана кызмат орду;

3) жазма буйруктун номери жана датасы;

4) жазма буйрукту берген салык кызматынын органынын аталышы;

5) контролдоо учурунда катышкан субъекттин аты-жөнү, ээлеген кызмат орду, байланыш телефон номери жана анын жашаган жеринин дареги;

6) ишкердик объектинин аталышы жана дареги;

7) ишинин түрү;

8) субъекттин аталышы жана ИСН;

9) субъект катталган салык органынын аталышы;

10) сатуучунун (кассирдин) аты-жөнү, ИСН жана ээлеген кызмат ордун көрсөтүү менен иштеген фактысын ырастоочу документтин болушу;

11) инспектордук текшерүү китебинин болушу;

12) баалардын (прейскуранттар, меню) болушу;

13) ыйгарым укуктуу салык органы тарабынан бекитилген форма боюнча контролдук-кассалык чекти талап кылуунун зарылдыгы жөнүндө маалыматтын болушу;

14) сатып алынган товардын (кызмат көрсөтүүнүн) аталышы, баасы, саны жана суммасы;

15) ККМдин каттоо маалыматтары;

16) контролдук сатып алуунун натыйжалары тууралуу маалымат;

17) кассадан Накталай акча каражаттарын алуу актысына ылайык накталай түшкөн акчанын суммасы;

18) Х-отчетто көрсөтүлгөн сумма, Х-отчеттун өзү Контролдук сатып алуу актысына тиркелет;

19) товарларды, жумуштарды жана кызмат көрсөтүүлөрдү эсепке алуунун программалык каражаттары аркылуу орто аралык отчетто көрсөтүлгөн сумма, орто аралык отчеттун өзү Контролдук сатып алуу актысына тиркелет.

26. Контролдук сатып алуу актысы жана анын тиркемелери кагаз жүзүндө да, тийиштүү алып жүрүүчүдө электрондук формада да таризделиши мүмкүн. Кагаз жүзүндө таризделген Контролдук сатып алуу актысына кызматкер жана субъект же субъекттин жооптуу адамы тарабынан кол коюлат, актыны электрондук формада тариздөөдө кызматкердин жана субъекттин графикалык колу колдонулат.

27. Кагаз түрүндө таризделген учурда Контролдук сатып алуу актысынын экинчи нускасы бардык тиркемелери менен бирге субъектке кол койдуруу менен тапшырылат. Эгерде субъект Контролдук сатып алуу актысына кол коюудан жана алуудан баш тартса, анда кызматкер тарабынан кол коюлуучу Контролдук сатып алуу актысына тапшырылган датасын көрсөтүү менен «Контролдук сатып алуу актысына кол коюудан баш тартты, бул актынын экинчи нускасы тапшырылды» деп жазылат.

28. Электрондук формада тариздөөдө Контролдук сатып алуу актысын бардык тиркемелери менен салык төлөөчүнүн жеке кабинетине же анын электрондук дарегине же субъекттин мессенджерине жөнөтүлөт. Эгерде субъект кол коюудан жана графикалык кол коюу менен Контролдук сатып алуу актысын алуудан баш тартса, анда Контролдук сатып алуунун электрондук актысына «Контролдук сатып алуу актысына кол коюудан баш тартты, ушул актынын экинчи нускасы тапшырылды» деп жазылат, фотовидео тартуу жүргүзүлөт жана материалдар салык төлөөчүнүн жеке кабинетине же анын электрондук дарегине же субъекттин мессенджерине жөнөтүлөт.

29. Контролдук сатып алуунун натыйжалары рейддик салыктык контролдоого жана салык постун орнотууга тийиш болгон тобокелдикке багытталган субъекттерди түзүүдө тобокелдик факторлорун аныктоо үчүн негиздердин бири катары колдонулат.

30. Башка бузуулар аныкталган учурда кызматкер субъект же субъекттин жооптуу адамынын катышуусунда бул фактыны фотовидео тартуу жүргүзөт жана субъекттин салыктык (эсептик) катталган жери боюнча салык органына өткөрүп берет. Тиешелүү салык органы маалыматты алгандан кийин Кыргыз Республикасынын Укук бузуулар жөнүндө кодексине ылайык чара көрүү үчүн ошол субъектке карата энчилүү жазма буйрук түзөт.».